b'\n_START_ARTICLE_\nApa\xc5\xa1ko polje\n_START_PARAGRAPH_\nApa\xc5\xa1ko polje je ravnina na \xc5\xa0tajerskem, ki se razprostira na povr\xc5\xa1ini 36 km\xc2\xb2 in nadmorski vi\xc5\xa1ini od 210 do 230 m.n.v.. Na severu ga omejuje reka Mura, ki predstavlja dr\xc5\xbeavno mejo med Republiko Slovenijo in Republiko Avstrijo, na jugu pa vzno\xc5\xbeje Slovenskih goric._NEWLINE_Na Apa\xc5\xa1kem polju so prisotni \xc5\xa1tevilni re\xc4\x8dni rokavi, travniki, poplavni gozdovi in gramoznice. Ob regionalni cesti le\xc5\xbei glavna skupina naselij, druga, manj\xc5\xa1a skupina pa je ume\xc5\xa1\xc4\x8dena na ju\xc5\xbeni rob polja. Letna koli\xc4\x8dina padavin na tem podro\xc4\x8dju je med najni\xc5\xbejimi v Sloveniji, saj zna\xc5\xa1a le 900 mm. Najve\xc4\x8d padavin pade poleti z vi\xc5\xa1kom julija, najmanj pa pozimi z ni\xc5\xbekom januarja. Zna\xc4\x8dilna je nestalnost padavin, zato so pogoste su\xc5\xa1e. Ob Mlinskem potoku je na ilovnati podlagi prst zaradi vpliva talne vode oglejna in mokrotna, zato prevladujejo travniki in gozdovi. Ve\xc4\x8dji del Apa\xc5\xa1kega polja prekriva plitva in pe\xc5\xa1\xc4\x8dena prst na produ ali pesku, ugodna za poljedelstvo, a ob\xc4\x8dutljiva na su\xc5\xa1o.\n_START_SECTION_\nZgodovina Apa\xc5\xa1kega polja\n_START_PARAGRAPH_\nObmo\xc4\x8dje Apa\xc5\xa1kega polja (tudi Apa\xc5\xa1ka dolina oz. kotlina) je bilo poseljeno \xc5\xbee v mlaj\xc5\xa1i kameni dobi in potem vedno gosteje vse do konca antike. \xc4\x8ceprav je ozemlje arheolo\xc5\xa1ko slabo raziskano, vemo, da so se v zgodnjem srednjem veku tukaj gibala in naseljevala razli\xc4\x8dna plemena (Iliri, Kelti, Rimljani, Germani, Huni, Langobardi \xe2\x80\xa6). Dolo\xc4\x8deno oviro za \xc5\xbeivljenje so predstavljale naravne danosti obmo\xc4\x8dja. Reka Mura na severni strani ter obrobje Slovenskih goric na ju\xc5\xbeni strani Apa\xc5\xa1kega polja. Tok reke Mure in njene poplave so najbolj zaznamovale tukaj\xc5\xa1njo \xc5\xbeivljenje skozi razli\xc4\x8dna zgodovinska obdobja. Zraven navedenega so bila pogosta katastrofalna neurja, su\xc5\xa1a ter uni\xc4\x8denje pridelkov s strani kobilic. Obmo\xc4\x8dje Apa\xc5\xa1kega polja je moralo biti v 13.-14. stoletju \xc5\xbee zelo razvito, saj ni potrebovalo nobenih strelskih dvorcev za svojo obrambo kot nekatera druga obmo\xc4\x8dja. Iz doslej zbranih podatkov je bil dvorec Freudenau v \xc4\x8crncih na tem mestu zgrajen \xc5\xbee pred letom 1619. Doma\xc4\x8dini ga danes poimenujejo kot Meinlov dvorec, po zadnjem lastniku Juliusu Meinlu. Katoli\xc5\xa1ka vera je imela velik vpliv na kme\xc4\x8dko prebivalstvo tedanjega \xc4\x8dasa. Graditev tako velike in kvalitetne katoli\xc5\xa1ke cerkve v obdobju pred letom 1200 v Apa\xc4\x8dah lahko povezujemo z benediktinci iz \xc5\xa0entpavla v Labotski dolini na avstrijskem Koro\xc5\xa1kem. Prvo omembo \xc5\xbeupnije v Apa\xc4\x8dah zasledimo v listini iz leta 1420. Cerkveno je apa\xc5\xa1ka \xc5\xbeupnija do leta 1787 pripadala solnogra\xc5\xa1ki nad\xc5\xa1kofiji in nato do leta 1923 sekovski \xc5\xa1kofiji.'